**Lietuvos Respublikos Seimo Pirmininkei V. Čmilytei**

**Lietuvos Nacionalinio saugumo ir valstybės gynybos komiteto Pirmininkui L. Kasčiūnui**

**Lietuvos Respublikos Seimo Laisvės kovų ir istorinės atminties komisijos nariams**

**Lietuvos Gyventojų genocido ir rezistencijos tyrimo centro gen. direktoriui A. Jakubauskui**

**VIEŠAS KREIPIMĄSIS**

**DĖL PROFESORIAUS VALDO RAKUČIO PASISAKYMŲ HOLOKAUSTO IR SOVIETINIŲ NUSIKALTIMŲ KLAUSIMU, LGGRTC DARBUOTOJŲ NEPAGRĮSTO SUKIRŠINIMO**

Vilnius, 2021 m. vasario 3 d.

Pastaruoju metu vėl suaktyvėjo viešosios erdvės veikėjų, prisiskyrusių sau tiesos monopolį, mėginimai slopinti mokslininkų bei politikų diskusijas Holokausto tema, jeigu jos neatitinka iš anksto nustatytų ideologinių schemų ir neoficialios cenzūros reikalavimų.

Naujųjų amžių istoriko, Lietuvos Respublikos Seimo nario profesoriaus Valdo Rakučio viešas pasisakymas dėl žydų tragedijos nacistinės Vokietijos okupacijos metais labai užkliuvo šiems veikėjams, kurie tuoj puolė viešai smerkti ir kaltinti pasisakymo autorių. Nuo profesionalaus istoriko, kuris esą netinkamai išsireiškė, politiškai atsiribojo ir jo parlamentinės partijos vadovybė bei kiti politikai, nors savo pasisakyme profesoriaus Valdas Rakutis kėlė labai aktualią problemą, kad Holokausto tema yra tapusi aktyviai naudojamu Rusijos režimo propagandos įrankiu. Valdas Rakutis savajame pasisakyme pabrėžė, kad siekiant atsispirti tokiam informaciniam karui yra būtina visapusiškai, nevienmatiškai ištirti nusikaltimus prieš žmogiškumą, kolaboravimo su okupaciniais režimais reiškinius.

Po viešų smerkiančių puolimų dėl pasisakymų Holokausto tema aukštą kvalifikaciją turintis profesionalas Valdas Rakutis atsistatydino iš Seimo Laisvės kovų ir istorinės atminties komisijos pirmininko pareigų. Dėl to tenka labai apgailestauti, nes, viena vertus, toks viešas linčas turi antikonstitucinio persekiojimo už pažiūras pobūdį, o antra vertus, ir pačiame viešai profesoriaus Valdo Rakučio išreikštame požiūryje išvis nebuvo nieko žalingo - nei teisiškai, nei morališkai. O svarbiausia, jo pasisakyme nebuvo jokių faktų, dėl kurių teisingumo tie veikėjai, pretenduojantys į viešus cenzorius, būtų galėję bent ginčytis (kaip antai, nėra kaip paneigti ir faktų dėl dalies žydų tautybės asmenų aktyvaus dalyvavimo okupacinio sovietinio režimo represijose prieš Lietuvos piliečius, o taip pat ir dalies žydų bendradarbiavimo su nacistiniu režimu, naikinant savo tautiečius).

Kaip ir polemikos dėl K.Škirpos, J.Noreikos atveju, toliau vykdomas viešas beatodairiškas spaudimas, vadovaujantis tik vienpusiška istorijos interpretacija, ignoruojančia sovietų įvykdyto genocido pasekmes, prieštarauja Europos Parlamento 2009 m. balandžio 2 d. rezoliucijai dėl Europos sąžinės ir totalitarizmo. Ten aiškiai pasakyta: „istorinių faktų neįmanoma interpretuoti visiškai objektyviai“ ir kad „visiškai objektyvaus istorinio jų perteikimo nėra“. Niekas neturi teisės tvirtinti, kad istoriją „interpretuoja objektyviai“. Tačiau akivaizdu, kad būtent šito – išimtinės teisės „objektyviai“ interpretuoti istoriją – kai kas gviešiasi. Ir tai daro net ne istorikai, o naujoji privalomo požiūrio „žurnalistika“.

Mes nepritariame tokiai agresyviai polemikai, kai nė nediskutuojama dėl pačių oponento pateikiamų faktų, o jis iš karto grūdamas į inkvizicinę Prokrusto lovą. Pastebime, kad šitoks negarbingos polemikos stilius Lietuvos žiniasklaidos erdvėje, deja, tampa dažnesniu tada, kai oponentas išpažįsta patriotines pažiūras, savo darbais siekia stiprinti valstybę, ugdyti pilietinę sąmonę.

Nepagrįstai pradėtas ir neslūgsta puolimas prieš LGGRTC direktoriaus patarėją Vidmantą Valiušaitį (atsistatydino), net prieš naujai paskirtą LGGRTC direktorių prof. Adą Jakubauską. Prie šio nepagrįsto puolimo aktyviai prisideda ne be Lietuvos istorijos instituto direktoriaus A. Nikžentaičio vadovavimo, suvienyta kitų universitetų vadovų grupė, teigdama, kad darbuotojų susipriešinimas, susiklosčiusi nepatenkinama padėtis trukdo jiems kaip istorikams bendradarbiauti su Centru.Norėtume priminti, kad LGGRTC nėra vien mokslinių tyrimų centras, tai daugiabriaunė, unikali institucija su specifinių istorinių įvykių įamžinimu, su savo muziejais, partizanų palaikų paieškomis, garbingai žuvusių už Lietuvos laisvę nuo užsienio ir savų kolaborantų bei pravokatorių gynyba – žuvusius tenka ginti net teismuose. Todėl mums kelia nusistebėjimą aukštųjų mokyklų vadovų pozicija, kurie neišsiaiškinę, neištyrę tikslios padėties, remdamiesi kelių nepatenkintų darbuotojų protestu ar skundu, neišklausę Centro daugumos darbuotojų antros pusės paskelbė visai Respublikai radikalias išvadas prieš dabartinę vadovybę ir jos direktorių prof. A. Jakubauską.

Visuomeninės, patriotinės organizacijos tokiems intenetinio karo užsakovams primena, kad Lietuvos Respublika yra demokratinė valstybė. Joje Konstitucija garantuoja piliečiams laisvą saviraišką, kiekvieną pilietį gina nuo persekiojimo už pažiūras. Lietuvos Respublikos Seimo nariams irgi nėra nustatyta jokių tabu, apie ką negalima kalbėti, jeigu toks kalbėjimas nepažeidžia kitų žmonių teisių, viešosios tvarkos ir doros.

Lietuvos patriotinės visuomeninės organizacijos kreipiasi į Lietuvos Respublikos Seimo pirmininkę, Nacionalinio saugumo ir gynybos komitetą, Laisvės kovų ir istorinės atminties komisijos ir Visuomeninės tarybos narius ir prašo, kad artimiausiu metu būtų sustabdytas nepagrįstas puolimas prieš LGGRTC direktorių profesorių. A. Jakubauską, atsistatydinusį jo patarėją V. Valiušaitį, buvusį Laisvės kovos ir istorinė atminties komisijos pirmininką profesorių. V. Rakutį ir kitus LGGRTC puolamus istorikus ir kitų pareigybių asmenis. Drįstame kreiptis ir kviečiame Jus, gerbiamoji Seimo pirmininke, susitikti su LGGRTC darbuotojų daugumos antrąja puse, pakviečiant ir visuomeninių, patriotinių organizacijų, partizanų atstovus. Manytume pravartu būtų surengti Seime garbingą ir atvirą diskusiją dėl profesoriaus Valdo Rakučio pasisakymų, LGGRTC staigiai iškilusių visai neprognozuotų Holokausto ir sovietinių nusikaltimų problemų ir pačio LGGRTC tarnautojų sukiršinimo klausimu. Negalime leisti, kad tiesos vardan būtų persekiojama ir pati tiesa.

Lietuvos Politinių kalinių ir tremtinių bendrijos, Lietuvos Laisvės kovos sąjūdžio, Nepriklausomybės gynėjų sąjungos, Krašto apsaugos bičiulių klubo, Lietuvai pagražinti draugijos, Lietuvos atsargos karininkų sąjungos, Lietuvos rezervo karių asociacijos, Generolo Plechavičiaus karių sąjungos Vilniaus rinktinės, Vilniaus rokiškėnų klubo „Pragiedruliai“, V. Petkaus labdaros ir paramos fondo, Vilniaus zarasiečių klubo „Ežerėnai“, Gervėčių klubo, Lietuvos politinių kalinių ir tremtinių bendrijos „Kolyma“, Lietuvos bajorų kraštų susivienijimo, partizanų: Jono Kadžionio-Bėdos, Juozo Jakavonio-Tigro, Jono Abukausko-Siaubo, Juozo Mociaus-Šviedrio, Stasio Dovidaičio-Vaidilos, Bronislovo Juospaičio-Direktoriaus vardu,

LRS Laisvės kovų ir istorinės atminties Visuomeninės tarybos

pirmininko pavaduotojas,Lietuvos Laisvės Kovotojų Sąjungos

garbės pirmininkas Jonas Burokas

laisvėskovotojai@gmail.com 868410808